送范穎胄
作者：李石
朝代：宋

paragraphs: 君之家爲夔龍氏，龍之威神爪牙利。
豈肯因人下求食，拏攫風雷隨所嗜。
問君世學今幾傳，翰墨諸仙侈名位。
後來諸孫穎與路，元祐衣冠相整治。
春秋大易蜀有師，我獲升堂時問義。
江邊喬木殊未改，重來忍唾成都地。
感君遺文遠相訪，凜凜高風今不墜。
梅花道路寬作程，瓠葉杯盤同此味。
少年赤手弄霜雪，想見倚門遲歲餽。
還家莫道囊橐空，客子夜寒仍少睡。